Avainsanat

Tiivistelmä



Avainsanat

1. Unionin oikeus – Tulkinta – Monikieliset säädöstekstit – Yhdenmukainen tulkinta

(Komission asetuksen N:o 874/2004 21 artiklan 3 kohdan a–e alakohta)

2. Euroopan laajuiset verkot – Televiestintäala – Internet – Aluetunnuksen perustaminen ja käyttö – Rekisteröinnillä keinottelu ja rekisteröinnin väärinkäyttö

(Komission asetuksen N:o 874/2004 21 artiklan 1 kohdan b alakohta ja 3 kohta)

Tiivistelmä

1. .eu-aluetunnuksen perustamista ja käyttöä koskevista yleisistä toimintasäännöistä ja rekisteröintiä koskevista periaatteista annetun asetuksen N:o 874/2004 21 artiklan 3 kohtaa on tulkittava siten, että vilpillinen mieli voidaan osoittaa muillakin kuin tämän säännöksen a–e alakohdassa luetelluilla seikoilla.

Unionin säädöksen yhdenmukaisen soveltamisen ja näin ollen yhdenmukaisen tulkinnan vaatimus edellyttää, ettei yhtä kieliversiota tarkastella irrallaan muista kieliversioista vaan että sitä tulkitaan sen laatijan todellisen tahdon ja laatijan tavoitteleman päämäärän mukaisesti ottamalla huomioon muun muassa muilla kielillä laaditut versiot.

Tavoite estää verkkotunnusten rekisteröintiin liittyvä keinottelu tai väärinkäyttö, joille voivat olla niiden luonteen vuoksi ominaisia erilaiset tosiseikat ja oikeudelliset olosuhteet, vaarantuisi, jos asetuksen N:o 874/2004 21 artiklan 1 kohdan b alakohdassa tarkoitettu vilpillinen mieli voitaisiin osoittaa vain mainitun artiklan 3 kohdan a–e alakohdassa tyhjentävästi luetelluissa tilanteissa.

(ks. 35, 37 ja 39 kohta sekä tuomiolauselman 1 kohta)

2. Kansallisen tuomioistuimen on otettava huomioon kaikki kullekin tapaukselle ominaiset merkitykselliset seikat ja erityisesti olosuhteet, joissa tavaramerkki on saatu rekisteröityä, sekä olosuhteet, joissa .eu-aluetunnuksen sisältävä verkkotunnus on rekisteröity, kun se arvioi, onko menettely tapahtunut asetuksen N:o 874/2004 21 artiklan 1 kohdan b alakohdassa, luettuna yhdessä saman artiklan 3 kohdan kanssa, tarkoitetussa vilpillisessä mielessä.

Olosuhteiden, joissa tavaramerkki on saatua rekisteröityä, osalta kansallisen tuomioistuimen on otettava huomioon erityisesti

– aikomus olla käyttämättä tavaramerkkiä niillä markkinoilla, joita varten suojaa on haettu

– tavaramerkin esittämistapa

– se, että on rekisteröity huomattava määrä muita tavaramerkkejä, jotka vastaavat yleisnimiä, ja

– se, että tavaramerkki on rekisteröity juuri ennen .eu-aluetunnuksen sisältävien verkkotunnusten vaiheittaisen rekisteröintimenettelyn alkamista.

Olosuhteiden, joissa .eu-aluetunnuksen sisältävä verkkotunnus on rekisteröity, osalta kansallisen tuomioistuimen on otettava huomioon erityisesti

– asetuksen N:o 874/2004 11 artiklassa tarkoitettujen erikoismerkkien tai välimerkkien väärinkäyttö tähän artiklaan sisältyvien translitterointisääntöjen soveltamiseksi

– rekisteröinti tässä asetuksessa säädetyn vaiheittaisen rekisteröintimenettelyn ensimmäisessä osassa tämän vaiheittaisen rekisteröintimenettelyn kiertämiseksi luodun ja rekisteröidyn keinotekoisen tavaramerkin perusteella ja

– se, että on esitetty suuri määrä yleisnimiä vastaavia verkkotunnuksia koskevia rekisteröintihakemuksia.

.eu-aluetunnuksen perustamista ja käyttöä koskevista yleisistä toimintasäännöistä ja rekisteröintiä koskevista periaatteista annetun asetuksen N:o 874/2004 11 artiklan toisen kohdan sanamuodossa ei ole mitään sellaista, minkä perusteella voitaisiin todeta, että näiden kolmen translitterointisäännön välillä olisi jonkinlainen hierarkia. Mainitun asetuksen 10 artiklan 2 kohdasta ilmenee, että .eu-aluetunnuksen sisältävän verkkotunnuksen rekisteröinti aiemman oikeuden perusteella koostuu koko sen nimen rekisteröinnistä, johon aiempi oikeus kohdistuu, sellaisena kuin se on kirjoitettuna aineistossa, joka todistaa, että tällainen oikeus on olemassa. Koska tietyt erikoismerkit, jotka voivat esiintyä nimessä, johon aiempi oikeus kohdistuu, eivät voi kuitenkaan teknisten rajoitteiden vuoksi esiintyä verkkotunnuksessa, lainsäätäjä on asetuksen N:o 874/2004 11 artiklan toisessa kohdassa säätänyt tällaisia erikoismerkkejä koskevista translitterointisäännöistä.

Niinpä mainitun asetuksen 10 artiklan 2 kohdan ja 11 artiklan yhdessä lukemisesta seuraa, että mainitun 11 artiklan toiseen kohtaan sisältyvien translitterointisääntöjen soveltamista ohjaa tavoite taata verkkotunnuksen, jonka rekisteröintiä on haettu, ja nimen, johon aiempi oikeus kohdistuu, identtisyys tai suurin mahdollinen yhteneväisyys.

Erikoismerkkien sisältyminen nimeen, johon aiempi oikeus kohdistuu, sekä hakijan tekemä valinta näitä merkkejä koskevien kolmen kyseisen asetuksen 11 artiklan toisessa kohdassa olevan translitterointivaihtoehdon eli poistamisen, korvaamisen yhdysmerkeillä tai kirjaimin ilmaisemisen välillä voivat siten antaa viitteitä menettelyn tapahtumisesta tämän asetuksen 21 artiklan 1 kohdan b alakohdassa tarkoitetussa vilpillisessä mielessä, erityisesti tilanteessa, jossa verkkotunnus, jonka rekisteröintiä on haettu, ei ole yhteneväinen sen nimen kanssa, johon aiempi oikeus kohdistuu.

Sen sijaan sillä seikalla, ettei hakija tuntenut kansalliseen oikeuteen ja/tai unionin oikeuteen perustuvan oikeuden haltijaa silloin, kun verkkotunnuksen rekisteröintiä haettiin, ei ole merkitystä. Koska aiempien oikeuksien kohdistumista yleisnimeä vastaavaan nimeen ei voida sulkea pois, menettelyyn, jolla selkeästi pyritään asetuksella N:o 874/2004 säädetyn vaiheittaisen rekisteröintimenettelyn kiertämiseen, sisältyy riski siitä, että tällaisten oikeuksien haltijoille aiheutetaan vahinkoa. Lisäksi tällaisella menettelyllä pyritään saamaan perusteetonta etua sellaisten muiden samasta verkkotunnuksesta kiinnostuneiden tahojen kustannuksella, joilla ei ole aiempaa oikeutta, johon ne voisivat vedota, ja jotka joutuvat siten odottamaan .eu-aluetunnuksen sisältävien verkkotunnusten yleisen rekisteröinnin alkamista voidakseen esittää rekisteröintihakemuksen.

(ks. 57, 60–63, 72 ja 75–77 kohta sekä tuomiolauselman 2 kohta)